proxectonos/corpus_dominio_legal_administrativo_tmp huggingface dataset:
DECRETO 273/1999, do 21 de outubro, polo que se modifican os prezos do Diario Oficial de Galicia.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 28/10/1999

O Diario Oficial de Galicia, órgano oficial de difusión e expresión da actividade administrativa da Comunidade Autónoma de Galicia, vén publicándose ininterrompidamente desde 1982.
En 1998, por Decreto 336/1998, produciuse o último incremento nos prezos da subscrición e da inserción de anuncios, pero razóns tales como un mellor axuste nos seus custos, así como o aumento do IPC fan aconsellable proceder a un novo incremento dos prezos.
Na súa virtude, e de acordo co artigo 12 da Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, por proposta do conselleiro da Presidencia e Administración Pública tralo informe favorable da Consellería de Economía e Facenda e logo de deliberación do Consello da Xunta de Galicia na súa reunión do vinteún de outubro de mil novecentos noventa e nove,
DISPOÑO:
Artigo 1º
1. O prezo da subscrición anual en papel ó Diario Oficial de Galicia establécese en 42.600 pesetas. Neste prezo inclúense os CD-ROM correspondentes ó mesmo período, sempre que o subscritor así o solicite ó formaliza-la subscrición.
2. O prezo de venda do exemplar en papel do Diario Oficial de Galicia fíxase en 205 pesetas.
3. O prezo anual da subscrición por internet fíxase en 47.516 pesetas. Neste prezo inclúense tamén os CD-ROM correspondentes ó mesmo período, sempre que o subscritor así o solicite ó formaliza-la subscrición. Rematado este período o subscritor continuará con dereito de acceso ós exemplares pagados sempre que permaneza como tal.
4. O prezo do acceso por internet ós DOG correspondentes ó período comprendido entre o 11 de outubro de 1995 e o 31 de decembro de 1999 fíxase en 60.000 pesetas. Este dereito de acceso, que require a subscrición ó ano que corre, ten vixencia mentres o interesado continúe como subscritor.
5. O prezo dos CD-ROM correspondentes ó ano 2000 fíxase en 15.000 pesetas.
6. O prezo dos CD-ROM correspondentes ós anos 1996, 1997, 1998 e 1999 fíxase en 15.000 pesetas cada anualidade.
Artigo 2º
1. O prezo dos anuncios no Diario Oficial de Galicia fíxase para cada liña en columna de 18 cíceros (54 espacios) en:
a) Procedemento ordinario: 566 pesetas.
b) Procedemento urxente: 1.132 pesetas.
2. Os prezos establecidos no artigo anterior e neste entenderanse, se é o caso, co IVE incluído.
Disposicións derradeiras
Primeira.-Os prezos establecidos no presente decreto entrarán en vigor o día 1 de xaneiro de 2000.
Segunda.-Facúltase o conselleiro da Presidencia e Administración Pública para dicta-las disposicións necesarias para o desenvolvemento e aplicación deste decreto.
Santiago de Compostela, vinteún de outubro de mil novecentos noventa e nove.
Manuel Fraga Iribarne
Presidente
Jaime Pita Varela
Conselleiro da Presidencia e Administración Pública
CORRECCIÓN de erros.-Orde do 31 de maio de 1999 pola que se regulan os ficheiros automatizados de datos de carácter persoal existentes na Consellería de Xustiza, Interior e Relacións Laborais.
CONSELLERÍA DE XUSTIZA, INTERIOR E RELACIÓNS LABORAIS — I. DISPOSICIÓNS XERAIS — 23/06/1999

Advertido erro, na devandita orde, publicada no DOG nº 114, do mércores, 16 de xuño de 1999, cómpre efectua-la oportuna corrección:
-Na páxina 7.604, no Anexo; Ficheiros Dependentes da Dirección Xeral de Relacións Laborais, no apartado: 3. Ficheiros: prohibidos en casinos; debe engadirse ó final deste apartado o seguinte texto:
«Servicio ou unidade ante o que poden exercitarse os dereitos de acceso, rectificación e cancelación, cando procedan: Dirección Xeral de Interior».
RESOLUCIÓN do 25 de outubro de 1999 pola que se convoca concurso público para a contratación dun arrendamento dunha fotocopiadora con destino á Escola Galega de Administración Pública.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 29/10/1999

1. Entidade adxudicadora: Escola Galega de Administración Pública.
2. Obxecto.
a) Contratación dun arrendamento dunha fotocopiadora.
b) Prazo de execución do contrato: 60 meses.
3. Tramitación, procedemento e forma de adxudicación.
a) Tramitación: urxente.
b) Procedemento: aberto.
c) Forma: concurso público.
4. Orzamento base licitación: 21.924.000 ptas., IVE incluído.
5. Garantía provisional: 2% do orzamento de licitación.
6. Obtención da documentación: o prego de cláusulas administrativas e de prescricións técnicas pode consultarse no Servicio Económico-Administrativo da Escola Galega de Administración Pública, sita no polígono das Fontiñas, rúa de Madrid 2-4, en Santiago de Compostela durante o prazo de presentación de ofertas.
7. Presentación de ofertas: presentaranse no rexistro da EGAP no prazo de 13 días naturais contados a partir do seguinte ó da publicación deste anuncio no DOG, en horario das 9 ás 14 horas, ou na forma prevista no artigo 100 de Regulamento xeral de contratación do Estado.
8. Apertura das ofertas: o noveno día seguinte ó do remate de presentación das proposicións, ás 12 horas nas dependencias da EGAP; no caso de cadrar en sabado ou día inhábil, a apertura terá lugar ó día hábil seguinte.
9. Os gastos de anuncios serán por conta do adxudicatario.
Santiago de Compostela, 25 de outubro de 1999.
Domingo Bello Janeiro
Director da Escola Galega de Administración
Pública
CORRECCIÓN de erros.-Resolución do 9 de abril de 1999, da Delegación Provincial de Pontevedra, pola que se dispón o rexistro, depósito e publicación, no Diario Oficial de Galicia, da revisión salarial do convenio colectivo do sector de oficinas e despachos.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 23/06/1999

Advertido erros na devandita resolución, publicada no DOG nº 87, do venres, 7 de maio de 1999, cómpre face-las oportunas correccións:
-Na táboa de salarios, no grupo II: administrativos, xefe de primeira, onde di: «11.525», debe dicir: «111.525»; en auxiliar con antigüidade superior a 3 anos, onde di: «35.577», debe dicir: «85.577».
ORDE do 10 de xuño de 1999 pola que se determina a relación de aglomeracións urbanas suxeitas ó canon de saneamento para usos domésticos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 23/06/1999

A Lei 6/1998, do 29 de decembro, de orzamentos xerais da Comunidade Autónoma de Galicia para 1999, establece na disposición adicional terceira que con efectos do 1 de xullo de 1999, se modifica o artigo 35 da Lei 8/1993, do 23 de xuño, reguladora da Administración hidráulica de Galicia, que queda redactado nos seguintes termos:
«Estará exento do canon de saneamento o consumo ou a utilización de auga para usos domésticos das aglomeracións urbanas de menos de 2.000 habitantes, entendidas estas como aquelas zonas xeográficas formadas por un ou varios municipios, ou parte dun ou varios deles, que pola súa poboación ou actividade económica constitúan un foco de xeración de augas residuais que xustifique a recollida e conducción a unha instalación de tratamento ou a un punto de vertido final. Regulamentariamente determinarase a
relación de aglomeracións urbanas que, consonte o antes disposto, non estarán exentas do canon de saneamento. O límite do número e habitantes poderá ser variado anualmente na Lei de orzamentos da Comunidade Autónoma.».
De acordo co mandato legal, por esta orde determínase a relación de aglomeracións urbanas suxeitas ó canon de saneamento para usos domésticos a partir dos datos das previsións do plan de saneamento para Galicia.
Na súa virtude,
DISPOÑO:
Artigo único.-Apróbase a relación de aglomeracións urbanas suxeitas ó canon de saneamento para usos domésticos, que figura como anexo a esta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 10 de xuño de 1999.
José Cuíña Crespo
Conselleiro de Política Territorial, Obras Públicas
e Vivenda
ORDE do 8 de xuño de 1999 pola que se dispón o nomeamento dos vocais do Consello de Administración do Instituto Enerxético de Galicia.
CONSELLERÍA DE INDUSTRIA E COMERCIO — II. AUTORIDADES E PERSOAL — 23/06/1999

Os representantes das corporacións locais das distintas consellerías que compoñen o Consello de Administración do Instituto Enerxético de Galicia, regulado pola Lei 3/1999, do 11 de marzo, serán nomeados pola consellería competente en materia de enerxía, según establece o artigo 7 da citada lei, polo que unha vez recibidas tódalas propostas por parte dos órganos competentes, procede o seu nomeamento e, en consecuencia,
DISPOÑO:
Artigo único.-Noméanse vocais do Consello de Administración do Instituto Enerxético de Galicia, segundo o disposto no artigo 7.2 d) da Lei 3/1999, do 11 de marzo, de creación do Instituto Enerxético de Galicia, as persoas que se relacionan no anexo.
Santiago de Compostela, 8 de xuño de 1999.
Antonio Couceiro Méndez
Conselleiro de Industria y Comercio
ANEXO
A) En representación da Consellería de Industria e Comercio:
Ramón Ordás Badía.
Juan Lizaur Otero.
B) En representación da Consellería de Economía e Facenda:
Ricardo Méndez Rey.
C) En representación da Consellería de Política Territorial, Obras Públicas e Vivenda:
Antonio López Blanco.
D) En representación da Consellería de Medio Ambiente:
Francisco Pan-Montojo González.
E) En representación das corporacións locais:
Julio Álvarez Núñez.
ORDE do 21 de outubro de 1999 pola que se exclúe do Catálogo de Montes de Utilidade Pública da provincia de Lugo, o monte Carballal da Raboa pertencente á parroquia de San Pedro de Neiro do concello da Fonsagrada (Lugo).
CONSELLERÍA DE MEDIO AMBIENTE — III. OUTRAS DISPOSICIÓNS — 29/10/1999

De conformidade co establecido no artigo 43 do Regulamento de montes, do 22 de febreiro de 1962,
e o Real decreto 1535/1984, do 20 de xuño, polo que se transfiren á Comunidade Autónoma de Galicia competencias en materia de conservación da natureza, esta consellería, logo de proposta da Dirección Xeral de Montes e Medio Ambiente Natural,
DISPÓN:
Artigo único.-Dar de baixa do Catálogo de Montes de Utilidade Pública da provincia de Lugo, por non reunir xa as condicións que foron determinantes para a súa inclusión, por petición do Concello da Fonsagrada, o monte Carballal da Raboa pertencente á parroquia de San Pedro de Neiro, que figuraba co número 22 nel.
Disposición derradeira
Esta orde entrará en vigor o día seguinte ó da súa publicación no Diario Oficial de Galicia e contra ela poderase interpoñer recurso de reposición con carácter potestativo perante o conselleiro de Medio
Ambiente no prazo dun mes ou ben interpoñer directamente o recurso contencioso-administrativo perante o Tribunal Superior de Xustiza de Galicia no prazo de dous meses de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdicción contencioso-administrativa, ou exercitar calquera outro que considere pertinente.
Santiago de Compostela, 21 de outubro de 1999.
Carlos de Álamo Jiménez
Conselleiro de Medio Ambiente
CORRECCIÓN de erros.-Decreto 263/1999, do 30 de setembro, polo que se fixa a concentración límite en solos afectados por vertidos de residuos de HCH.
CONSELLERÍA DE MEDIO AMBIENTE — III. OUTRAS DISPOSICIÓNS — 29/10/1999

Advertido erro no devandito decreto publicado no Diario Oficial de Galicia nº 196, do 8 de outubro de 1999, cómpre face-las oportunas correccións:
Na páxina 12.091, artigo nº 2, punto b), onde di: «a, b e d», debe dicir: «a, b e c».
CORRECCIÓN de erros.-Orde do 29 de decembro de 1999 pola que se resolve a concesión de bolsas para alumnos universitarios galegos de primeiro ou segundo ciclo, complementarias ás bolsas e axudas ó estudio de carácter xeral do MEC, convocadas por Orde do 17 de setembro (DOG do 23 de outubro).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/10/1999

Advertido erro na devandita orde, publicada no DOG nº 13, do 21 de xaneiro de 1999, cómpre realiza-la seguinte corrección:
-Na páxina 732, no anexo I, da citada orde, onde di: «Doval Porta, Alejandro», debe dicir: «Toval Porta, Alejandro».
CORRECIÓN de erros.-Resolución do 17 de setembro de 1999, da Secretaría Xeral de Investigación e Desenvolvemento, pola que se resolve o concurso público para a concesión de axudas para a realización de proxectos de investigación, correspondentes ó Programa de Apoio á Innovación do Plan Galego de Investigación e Desenvolvemento Tecnolóxico, convocado nos anexos I e II da Orde do 22 de abril de 1999 (Diario Oficial de Galicia do 7 de maio).
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 29/10/1999

Advertidos erros na Resolución do 17 de setembro de 1999, pola que se resolve o concurso público para a concesión de axudas para a realización de proxectos de investigación, correspondentes ó Programa de Apoio á Innovación do Plan Galego de Investigación e Desenvolvemento Tecnolóxico, convocado nos anexos I e II da Orde do 22 de abril de 1999 (DOG do 7 de maio) é necesario face-las seguintes correccións:
Na táboa recollida no anexo I da devandita resolución, para o investigador Vaamonde Liste, Antonio, no importe da 1ª anualidade onde di: «9.300.000», debe dicir: «5.300.000», e no importe total, onde di: «14.000.000», debe dicir: «10.000.000».
Na táboa recollida no anexo II da dita resolución, nas liñas dezaseis e dezasete do epígrafe correspondente ós nomes das empresas beneficiarias das axudas, onde di: «Stolt Sea Farm», deber dicir: «Andrés Avelino Sánchez-Biezma Serrano».
ORDE do 14 de xuño de 1999 pola que se modifica o anexo da Orde do 26 de febreiro de 1993 pola que se regula a expedición de ordes de pagamentos para xustificar, actualizada pola Orde do 8 de abril de 1994.
CONSELLERÍA DE ECONOMÍA E FACENDA — I. DISPOSICIÓNS XERAIS — 30/06/1999

Como consecuencia fundamentalmente da nova estructura orgánica dos departamentos da Xunta de Galicia, establecida polo Decreto 351/1997, do 10 de decembro, e da Lei 6/1998, do 29 de decembro, de orzamentos xerais da Comunidade Autónoma de Galicia para 1999, producíronse variacións na clasificación económica do orzamento de gastos que afecta ás comprendidas no anexo da Orde do 8 de abril de 1994 pola que se actualizan as aplicacións orzamentarias comprendidas na Orde do 26 de febreiro de 1993, que regula a expedición de ordes de pagamento para xustificar.
Polo exposto e co obxecto de actualiza-las aplicacións orzamentarias incluídas no anexo da citada orde,
DISPOÑO:
Artigo único.-Como anexo a esta orde relaciónanse os tipos de gasto e conceptos orzamentarios con cargo ós cales poderán emitirse ordes de pagamento para xustificar.
Disposición derradeira
Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 14 de xuño de 1999.
José Antonio Orza Fernández
Conselleiro de Economía e Facenda
ANEXO
1. Con carácter xeral:
Capítulo II. «Gastos en bens correntes e servicios», coa excepción do concepto 227. «Traballos realizados por outras empresas».
Capítulo IV. «Transferencias correntes», unicamente o artigo 48 «A familias e institucións sen fins de lucro», coas limitacións sinaladas no artigo 12 da Orde do 26 de febreiro de 1993 (DOG do 8 de marzo).
2. Con carácter particular:
Consellerías
Aplicacións
orzamentarias
Consellería de Política Territorial, Obras Públicas e Vivenda
06.413B.610.1
Consellería de Educación e Ordenación Universitaria
07.322I.640.1
07.322S.640.1
07.353F.640.1
07.353F.640.2
Consellerías
Aplicacións
orzamentarias
Consellería de Industria e Comercio
08.521A.640.0
Consellería de Agricultura, Gandería e Política Agroalimentaria
09.421A.628.1
09.613A.640.1
09.614A.628.1
09.614A.640
09.615A.640.1
Consellería de Cultura, Comunicación Social e Turismo
10.353B.640
10.353C.628.1
10.353C.640.1
10.354A.640
10.356A.640.1
10.357B.640.1
10.432A.640
Consellería de Sanidade e Servicios Sociais
11.311A.640
11.313A.640
Consellería de Pesca, Marisqueo e Acuicultura
12.342A.640.1
12.612B.640
12.614B.640
Consellería de Xustiza, Interior e Relacións Laborais
13.214B.640.0
Consellería de Familia e Promoción do Emprego, Muller e Xuventude
14.211A.640.0
14.211B.640.0
14.355B.640
Consellería de Medio Ambiente
15.342A.601
15.342A.640.1
15.422C.640.1
15.422C.633
15.422C.601.1
15.432A.640
15.614C.604
15.614C.640.1
Organismos autónomos
Aplicacións
orzamentarias
Instituto Galego de Estatística
05.50.441A.640
Instituto Galego de Consumo
08.50.343A.640.0
Servicio Galego de Saúde
11.50.2121.640
11.50.2223.640
11.50.2628.640
RESOLUCIÓN do 18 de maio de 1999, da Dirección Xeral de Xustiza e Administración Local, pola que se lle dá publicidade ó acordo da comisión paritaria de acción social sobre os criterios de reparto do fondo de acción social para o exercicio 1999 para o persoal ó servicio da Administración de xustiza.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 31/05/1999

De conformidade co acordado pola comisión paritaria de acción social en reunión celebrada o 12 de maio de 1999 polos representantes da Administración autonómica e as organizacións sindicais (CSI-SIF, UXT, CCOO e SPJ-USO) sobre os criterios de reparto do fondo de acción social para o exercicio 1999 para o persoal ó servicio da Administración de xustiza, e segundo o establecido neste, esta dirección xeral
ACORDA:
Primeiro.-Facer público o programa de acción social de 1999 e darlle a máxima difusión entre os órganos xudiciais, quedando exposto nos taboleiros de anuncios da Dirección Xeral de Xustiza e Administración Local, no Tribunal Superior de Xustiza, nas audiencias provinciais, nos xulgados decanos e no Servicio de Xerencia na Coruña.
Segundo.-O prazo de presentación de instancias será o abranguido entre o día 1 de xuño e o 10 de xullo.
Santiago de Compostela, 18 de maio de 1999.
José Antonio Álvarez Vidal
Director xeral de Xustiza e Administración Local
DECRETO 155/1999, do 20 de maio, polo que se declara a urxente ocupación, para efectos de expropiación forzosa, pola Deputación Provincial da Coruña, dos bens e dereitos necesarios para a realización das obras do proxecto de E.P. 2403, ampliación e mellora do trazado do p.k. 0,00 ó 8,31 de Cerceda a Xesteda (programa de actuación da rede provincial de estradas - Plan 2000 de Estradas), 1ª fase de 1999.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 31/05/1999

A Deputación Provincial da Coruña, en sesión que tivo lugar o día 27 de novembro de 1998, aprobou o proxecto de E.P. 2403, ampliación e mellora do trazado p.k. 0,00 ó 8,31 de Cerceda a Xesteda (programa de actuación da rede provincial de estradas) (Plan 2000 de Estradas) 1ª fase 1999, e na mesma sesión acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable, precisando que as posibles alteracións do terreo terán que restaurarse o seu estado orixinal en coherencia coas proteccións establecidas nas normas municipais.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado porque existen razóns que fan necesaria a urxente execución das citadas obras, tal como o pavimento das estradas, o largo da calzada de dimensións inferiores ás necesidades dos vehículos, a intensidade media do tráfico, circulación de vehículos pesados e puntos negros, e evitar deste xeito o risco de accidentes.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vinte de maio de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial da Coruña para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de E.P. 2403, ampliación e mellora do trazado p.k. 0,00 ó 8,31 de Cerceda a Xesteda (programa de actuación da rede provincial de estradas) (Plan 2000 de Estradas) 1ª fase 1999.
Santiago de Compostela, vinte de maio de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
DECRETO 154/1999, do 20 de maio, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto 229 P.O.L. 98 Castroverde. E.P. Castroverde - Bolaño, p.k. 0,000 ó 2,000.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 31/05/1999

A Deputación Provincial de Lugo, en sesión celebrada o día 2 de outubro de 1998, aprobou o proxecto de 229 P.O.L. 98. Castroverde. E.P. Castroverde-Bolaño, p.k. 0,000 ó 2,000 e na sesión que tivo lugar o día 27 de outubro de 1998 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa. Pola deputación foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Relacións Laborais o día 23 de abril de 1999.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque as obras de referencia figuran nun programa de cooperación económico local e os terreos son necesarios para inicia-las obras dentro dos prazos sinalados pola normativa ó respecto.
A competencia para a declaración da urxente ocupación correspóndelle ó Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día vinte de maio de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto 229 P.O.L. 98. Castroverde. E.P. Castroverde-Bolaño, p.k. 0,000 ó 2,000.
Santiago de Compostela, vinte de maio de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
DECRETO 153/1999, do 7 de maio, polo que se aproba a agrupación voluntaria dos concellos de Beade e A Arnoia, da provincia de Ourense, para o sostemento en común dunha praza de funcionario técnico de Administración especial, subescala técnica, con funcións informáticas, grupo C.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 31/05/1999

Os concellos de Beade e A Arnoia en sesións plenarias celebradas con datas do 22 de decembro de 1998 e do 24 de febreiro de 1999, respectivamente, adoptaron o acordo de crear unha praza compartida de persoal funcionario, técnico da administración especial, subescala técnica, con funcións informáticas, grupo C e elevaron o expediente á Xunta de Galicia para a súa resolución.
As peculiares características dos concellos de Beade e A Arnoia en canto á súa poboación, recursos ordinarios e situación xeográfica fan que se xustifique a constitución dunha agrupación para o sostemento en común dunha praza de persoal funcionario técnico de administración especial.
O expediente axústase ó disposto nos artigos 165 e seguintes da Lei 5/1997, do 22 de xullo, de Administración local de Galicia.
O expediente foi sometido a información pública polo prazo dun mes.
A Delegación do Goberno en Galicia e a Deputación Provincial de Ourense emitiron informes favorables.
A competencia para aproba-la constitución de agrupación de municipios para o sostemento en común dunha soa praza de funcionario técnico de administración especial correspóndelle á Xunta de Galicia, segundo o disposto no artigo 167 e) da Lei 5/1997, de 22 de xullo, de Administración local de Galicia.
Na súa virtude, por proposta do conselleiro de Xustiza, Interior e Relacións Laborais e logo da deliberación do Consello da Xunta de Galicia na súa reunión do día sete de maio de mil novecentos noventa e nove,
DISPOÑO:
Aproba-la agrupación dos concellos de Beade e A Arnoia para o sostemento en común dunha soa praza de funcionario técnico de administración especial, subescala técnica, con funcións informáticas, grupo C, nos termos dos seus estatutos.
Santiago de Compostela, sete de maio de mil novecentos noventa e nove.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Relacións Laborais
RESOLUCIÓN do 21 de maio de 1999 pola que se ordena a publicación do acordo do Consello da Xunta de Galicia do 7 de maio de 1999 polo que se declaran concellos turísticos galegos os concellos de Baiona, Mondariz Balneario e Sanxenxo.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 31/05/1999

O Consello da Xunta de Galicia na súa reunión do día 7 de maio de 1999 adoptou, por proposta do conselleiro de Cultura, Comunicación Social e Turismo, o seguinte acordo:
Declarar municipios turísticos galegos os concellos de Baiona, Mondariz Balneario e Sanxenxo, pertencentes á provincia de Pontevedra, de conformidade co establecido no artigo 8 do Decreto 239/1998, do 30 de xullo, polo que se regula a declaración de municipio turístico galego.
En cumprimento do disposto no citado artigo ordénase a publicación do acordo no Diario Oficial de Galicia e a notificación ós concellos correspondentes.
Santiago de Compostela, 21 de maio de 1999.
Jesús Pérez Varela
Conselleiro de Cultura,
Comunicación Social e Turismo
RESOLUCIÓN do 21 de maio de 1999 pola que se ordena a publicación do acordo do Consello da Xunta de Galicia do 7 de maio de 1999 polo que se declaran concellos turísticos galegos os concellos de Monterrei, Leiro e A Pobra de Trives.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 31/05/1999

O Consello da Xunta de Galicia na súa reunión do día 7 de maio de 1999 adoptou, por proposta do conselleiro de Cultura, Comunicación Social e Turismo, o seguinte acordo:
Declarar municipios turísticos galegos os concellos de Monterrei, Leiro e A Pobra de Trives, pertencentes á provincia de Ourense, de conformidade co establecido no artigo 8 do Decreto 239/1998, do 30 de xullo, polo que se regula a declaración de municipio turístico galego.
En cumprimento do disposto no citado artigo ordénase a publicación do acordo no Diario Oficial de Galicia e a notificación ós concellos correspondentes.
Santiago de Compostela, 21 de maio de 1999.
Jesús Pérez Varela
Conselleiro de Cultura,
Comunicación Social e Turismo
RESOLUCIÓN do 21 de maio de 1999 pola que se ordena a publicación do acordo do Consello da Xunta de Galicia do 7 de maio de 1999 polo que se declara concello turístico galego o concello de Ribadeo.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 31/05/1999

O Consello da Xunta de Galicia na súa reunión do día 7 de maio de 1999 adoptou, por proposta do conselleiro de Cultura, Comunicación Social e Turismo, o seguinte acordo:
Declarar municipio turístico galego o concello de Ribadeo, pertencente á provincia de Lugo, de conformidade co establecido no artigo 8 do Decreto 239/1998, do 30 de xullo, polo que se regula a declaración de municipio turístico galego.
En cumprimento do disposto no citado artigo ordénase a publicación do acordo no Diario Oficial de Galicia e a notificación ós concellos correspondentes.
Santiago de Compostela, 21 de maio de 1999.
Jesús Pérez Varela
Conselleiro de Cultura,
Comunicación Social e Turismo
DECRETO 182/1999, do 17 de xuño, polo que se amplía o número de vocais da Comisión Superior para o Estudio do Desenvolvemento do Dereito Civil Galego.
CONSELLERÍA DE XUSTIZA, INTERIOR E RELACIÓNS LABORAIS — I. DISPOSICIÓNS XERAIS — 28/06/1999

O Decreto 107/1999, do 8 de abril (DOG nº 84, do 4 de maio) estableceu a composición e funcións da Comisión Superior para o Estudio do Desenvolvemento do Dereito Civil Galego, que é un órgano consultivo da Xunta de Galicia encadrado na Consellería de Xustiza, Interior e Relacións Laborais.
Co obxecto de que poidan participar tódalas institucións que acheguen os seus coñecementos contrastados para a recuperación do específico dereito civil galego procede incorporar un novo membro ó Pleno da Comisión en representación da Academia Galega de Xurisprudencia e Lexislación.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día dezasete de xuño de mil novecentos noventa e nove,
DISPOÑO:
Artigo único.-Modifícase o artigo 4º.2 c) do Decreto 107/1999, do 8 de abril, que queda redactado como segue:
«Un representante de cada unha das seguintes institucións, elixidos de entre os seus membros:
-Consello da Cultura Galega.
-Consello da Avogacía de Galicia.
-Colexio Oficial de Rexistradores da Propiedade e Mercantís.
-Colexio Notarial de Galicia.
-Academia Galega de Xurisprudencia e Lexislación».
Disposición derradeira
Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, dezasete de xuño de mil novecentos noventa e nove.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Relacións Laborais
CORRECCIÓN de erros.-Orde do 5 de maio de 1999 pola que se establecen axudas para dotacións e adquisicións de equipos para a defensa contra incendios forestais durante o ano 1999.
CONSELLERÍA DE MEDIO AMBIENTE — III. OUTRAS DISPOSICIÓNS — 27/05/1999

Advertido erro na Orde do 5 de maio de 1999 pola que se esteblecen axudas para dotacións e adquisicións de equipos para a defensa contra incendios forestais durante o ano 1999, publicada no DOG nº 89, do 11 de maio de 1999, cómpre face-la oportuna corrección:
-Na páxina 5.661 no modelo de solicitude onde aparecen as instruccións para cubri-lo impreso e calcula-lo orzamento deben engadirse despois da clave 1.6 a clave 1.7 que corresponde á operatividade do tractor con cisterna.
ORDE do 15 de xuño de 1999 pola que se acorda a cesión de uso dun TAC marca Elscint, modelo Sprint-2000, número de serie 3509-40-82 propiedade do Servicio Galego de Saúde a favor da Fundación Hospital Verín.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 30/06/1999

A Fundación Hospital Verín está interesada en utilizar un TAC marca Elscint, modelo Sprint-2000, nº de serie 3509-40-82 adquirido polo Hospital do Meixoeiro de Vigo en novembro de 1992 e dado de baixa técnica o 10 de setembro de 1998, polo que ambas xerencias instaron a División de Recursos Económicos do Servicio Galego de Saúde a inicia-los trámites pertinentes.
Para tal fin o Servicio Galego de Saúde tramitou o expediente de cesión de uso de conformidade co
disposto no artigo 35 bis da Lei 3/1985, do 12 de abril, do patrimonio da Comunidade Autónoma galega, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo (Diario Oficial de Galicia nº 156, do 13 de agosto).
Por todo o exposto e en uso das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión de uso a favor da Fundación Hospital Verín do TAC marca Elscint, modelo Sprint-2000 e nº de serie 3509-40-82.
Artigo 2º
A cesión queda sometida ás seguintes cláusulas:
a) O TAC cedido destinarase ó Servicio de Radioloxía do Hospital de Verín, para mellora-la prestación deste servicio ós usuarios da Mancomunidade da Comarca de Verín.
b) A cesión outórgase por un período máximo de cinco anos prorrogable por períodos sucesivos de igual duración se así o acordase o Servicio Galego de Saúde, logo de petición da fundación.
c) Se o ben cedido non se aplicase ó fin sinalado dentro do prazo inicialmente fixado no acordo ou deixase de estalo con posterioridade, se se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o ben reverterá ó Servicio Galego de Saúde, que terá dereito a percibir, logo de taxación pericial, o valor dos detrimentos ou deterioracións que experimentase.
d) A Fundación Pública Hospital de Verín asumirá a responsabilidade fronte a terceiros de tódolos danos derivados directa ou indirectamente da utilización do TAC que se puidesen causar ás cousas ou ás persoas.
e) O Servicio Galego de Saúde poderá comproba-lo cumprimento da obrigas que leva implícitas a cesión.
Artigo 3º
A cesión formalizarase mediante acta subscrita polo secretario xeral do Sergas e o director da fundación, debendo constar nela o acordo de cesión e a aceptación do cesionario.
Disposición derradeira
O Servicio Galego de Saúde, a través da Secretaría Xeral e da División de Recursos Económicos, no marco das súas respectivas competencias, realizará os trámites necesarios para a efectividade de canto se dispón na presente orde.
Santiago de Compostela, 15 de xuño de 1999.
José María Hernández Cochón
Conselleiro de Sanidade e Servicios Sociais
e presidente do Servicio Galego de Saúde
ORDE do 1 de xuño de 1999 pola que se declara de interese galego a Fundación Dr. Vidal Ríos e se ordena a súa inscrición no Rexistro de Fundacións de Interese Galego.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 30/06/1999

Con data do 11 de maio de 1999 foi publicada no Diario Oficial de Galicia a orde da Consellería da Presidencia e Administración Pública, do 4 de maio de 1999, pola que se clasifica de interese sanitario a Fundación Dr. Vidal Ríos, adscribíndoa á Consellería de Sanidade e Servicios Sociais, que exercerá plenamente o protectorado sobre ela.
Esta fundación, de acordo co establecido no artigo 2 dos seus estatutos, ten como obxecto o afon
damento no coñecemento e tratamento da diabete e outras patoloxías endócrino-metabólicas no ámbito da Comunidade Autónoma de Galicia.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego,
DISPOÑO:
Primeiro.-Declarar de interese galego a Fundación Dr. Vidal Ríos, ó cumpri-los seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordena-la inscrición da Fundación Dr. Vidal Ríos no Rexistro de Fundacións de Interese Galego, Sección da Consellería de Sanidade e Servicios Sociais, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ó disposto no resto da normativa de xeral aplicación, en especial, á obriga de dar publicidade suficiente ás súas actividades e á ausencia de ánimo de lucro na prestación dos seus servicios, quedando obrigada a lle render contas anualmente ó protectorado e xustificar, a través dunha memoria anual, o cumprimento das cargas fundacionais, así como presentarlle o proxecto de orzamento ó protectorado con anterioridade ó inicio do exercicio económico para o que se formula, e debendo solicita-las preceptivas autorizacións do protectorado cando sexan necesarias.
Santiago de Compostela, 1 de xuño de 1999.
José María Hernández Cochón
Conselleiro de Sanidade e Servicios Sociais
ORDE do 9 de xuño de 1999 polo que se dispón o cesamento do vocal en representación da organización sindical máis representativa no Consello de Administración da Autoridade Portuaria de Vigo.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — II. AUTORIDADES E PERSOAL — 28/06/1999

A Lei 27/1992, do 24 de novembro, de portos do Estado e da mariña mercante, texto reformado pola Lei 62/1997, do 26 de decembro, atribúelles ás comunidades autónomas as facultades de designación e separación dos vocais dos consellos de administración das autoridades portuarias de interese xeral do Estado, sitas no seu territorio.
O acordo do Consello da Xunta de Galicia, do 5 de marzo de 1999, faculta o conselleiro de Política Territorial, Obras Públicas e Vivenda para o exercicio das devanditas competencias.
Conforme o previsto no artigo 40 da Lei de portos do Estado e da mariña mercante, texto reformado pola Lei 62/1997, do 26 de decembro, disponse que a separación dos vocais do consello de administración será acordada polo órgano competente da Comunidade Autónoma por proposta das organizacións, organismos e entidades a que aqueles representen, polo que, recibida a proposta da Federación de Comunicación e Transporte de CC.OO. de Galicia, como organización na que recaen as competencias nesta materia, como organización sindical máis representativa trala realización de eleccións sindicais na Autoridade Portuaria de Vigo o día 8 de abril de 1999,
DISPOÑO:
Que cese Ignacio Pérez Calzado como vocal do Consello de Administración da Autoridade Portuaria de Vigo en representación da organización sindical máis representativa (UGT), agradecéndolle os servicios prestados.
Santiago de Compostela, 9 de xuño de 1999.
José Cuíña Crespo
Conselleiro de Política Territorial, Obras Públicas
e Vivenda
RESOLUCIÓN do 22 de xuño de 1999 pola que se convoca un curso de verán sobre as recentes modificacións do réxime local.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 28/06/1999

Dentro do plan de actividades da Escola Galega de Administración Pública para 1999 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase un curso de verán sobre as recentes modificacións do réxime local, convocatoria que se desenvolverá conforme as seguintes bases:
1. Obxectivos.
Mellora-los coñecementos e abrir un debate sobre as novidades e as modificacións máis importantes introducidas no réxime local polas leis orgánicas 7/99, 8/99, 9/99, 10/99 e 11/99, do 21 de abril.
2. Contido.
Trataranse estes temas:
-O pacto local e a modificación da lexislación do réxime local.
-A modificación da Lei electoral, moción de censura e cuestión de confianza.
-O control político dos entes locais Art. 46.2º.
-A garantía da autonomía. Defensa ante o Tribunal Constitucional.
-Os principios de organización: órganos e competencias.
-Os actos administrativos locais: réxime de recursos, suspensión e impugnación.
-O futuro da autonomía local.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: o curso convocado desenvolverase os días 12 e 13 de xullo de 1999, no salón Truel do Hotel Marina de Sada (A Coruña).
5. Inscrición.
-Prazo: remata o xoves, día 8 de xullo de 1999.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4-15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 37.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando o día 9 de xullo, por teléfono, de 10 a 14.45 horas, ós seguintes números: 981 54 62 39 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento do curso, así como a de cancelalo, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate deste curso, a aquelas persoas inscritas que concorresen asiduamente a el, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 22 de xuño de 1999.
Domingo Bello Janeiro
Director da Escola Galega de Administración
Pública
ORDE do 9 de xuño de 1999 pola que se dispón o nomeamento do vocal en representación da organización sindical máis representativa no Consello de Administración da Autoridade Portuaria de Vigo.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — II. AUTORIDADES E PERSOAL — 28/06/1999

A Lei 27/1992, do 24 de novembro, de portos do Estado e da mariña mercante, texto reformado pola
Lei 62/1997, do 26 de decembro, atribúelles ás comunidades autónomas as facultades de designación e separación dos vocais dos consellos de administración das autoridades portuarias de interese xeral do Estado, sitas no seu territorio.
O acordo do Consello da Xunta de Galicia, do 5 de marzo de 1999, faculta o conselleiro de Política Territorial, Obras Públicas e Vivenda para o exercicio das devanditas competencias.
Consonte o previsto no artigo 40 da Lei de portos do Estado e da mariña mercante, segundo a súa redacción trala modificación operada pola Lei 62/1997, do 26 de decembro; a designación dos vocais do Consello de Administración deberá facerse necesariamente por proposta das administracións públicas e entidades e organismos representados no Consello de Administración, polo que, recibida a proposta da Federación de Comunicación e Transporte de CC.OO. de Galicia, como organización na que recaen as competencias nesta materia, como organización sindical máis representativa trala realización de eleccións sindicais na Autoridade Portuaria de Vigo o día 8 de abril de 1999,
DISPOÑO:
Nomear a Casimiro Rojo Fernández como vocal do Consello de Administración da Autoridade Portuaria de Vigo, en representación da organización sindical máis representativa (CC.OO.).
Santiago de Compostela, 9 de xuño de 1999.
José Cuíña Crespo
Conselleiro de Política Territorial, Obras Públicas
e Vivenda
DECRETO 184/1999, do 17 de xuño, polo que se adscriben as instalacións dos hospitais da Barbanza e Virxe da Xunqueira ás fundacións públicas Hospital da Barbanza e Hospital Virxe da Xunqueira respectivamente.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 28/06/1999

O Decreto 229/1997, do 25 de agosto (DOG nº 165, do 28 de agosto, c. e. DOG nº 167, do 1 de setembro e nº 170, do 4 de setembro), dispón, no seu artigo 1, que a xestión e administración dos hospitais Virxe da Xunqueira e da Barbanza se realizará, respectivamente, a través das fundacións públicas denominadas Fundación Pública Virxe da Xunqueira e Fundación Pública Hospital da Barbanza.
Para tal fin, é preciso formalizar unha vinculación xurídica entre as instalacións dos hospitais, propiedade do Servicio Galego de Saúde e as fundacións, considerando que o máis idóneo é acudir á figura da adscrición.
Á vista do disposto nos artigos 13 da Lei 3/1985, do 12 de abril, do patrimonio da Comunidade Autónoma de Galicia, e 20 e seguintes do Decreto 50/1989, do 9 de marzo, polo que se aproba o regulamento para a execución da Lei 3/1985 e de conformidade coa proposta do conselleiro de Sanidade e Servicios Sociais e presidente do Servicio Galego de Saúde e logo de deliberación do Consello da Xunta de Galicia na súa reunión do día dezasete de xuño de mil novecentos noventa e nove,
DISPOÑO:
Artigo 1º
Adscríbense as instalacións dos hospitais Virxe da Xunqueira e da Barbanza a favor das fundacións públicas Virxe da Xunqueira e da Barbanza, respectivamente, para a súa xestión e administración de conformidade co previsto no Decreto 229/1997, do 25 de agosto.
Artigo 2º
A adscrición confírelles ás fundacións públicas as facultades de administración, xestión e conservación dos bens de dominio público adscritos, sen que supoña cambio na titularidade ou cualificación xurídica dos bens.
Disposición derradeira
O Servicio Galego de Saúde, a través do seu órgano competente, levará a cabo os trámites necesarios para a efectividade de canto se dispón neste decreto.
Santiago de Compostela, dezasete de xuño de mil novecentos noventa e nove.
Manuel Fraga Iribarne
Presidente
José María Hernández Cochón
Conselleiro de Sanidade e Servicios Sociais
ORDE do 27 de maio de 1999 pola que se modifica a do 21 de outubro de 1998 pola que se convocan axudas económicas para a realización de formación en empresas de alumnos e alumnas que realizan estudios de formación profesional de segundo grao, módulos, ciclos formativos, ensinanzas de artes aplicadas e oficios artísticos e programas de garantía social.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/06/1999

Por Orde do 21 de outubro de 1998 (DOG do 2 de novembro) convocáronse axudas económicas para a realización de formación en empresas para alumnos e alumnas que cursaban ensinanzas de formación profesional de segundo grao, módulos, ciclos formativos, ensinanzas de artes aplicadas e oficios artísticos e programas de garantía social.
Sendo necesario incrementa-la contía total das axudas con motivo da implantación de novos ciclos formativos de grao medio e superior que comportan que un maior número de alumnos e alumnas realice formación en empresas,
DISPÓN:
Artigo único.-Modifica-lo artigo sexto da citada orde, na páxina 11.809, onde di: «..., ata un total de 350.000.000 de pesetas»; polo seguinte texto: «..., ata un total de 372.918.167 pesetas».
Santiago de Compostela, 27 de maio de 1999.
Celso Currás Fernández
Conselleiro de Educación e Ordenación
Universitaria